Akwarium se laaste twee haaie word vrygelaat | Maroela Media
Die haaie op pad na Mosselbaai (24 Mei 2016) Foto: Shelley Gardella/Facebook via Twee Oseane-akwarium
Die akwarium het Maandag bevestig die laaste twee skeurtandhaaie sal vandeesweek nog vrygelaat word.
Renée Leeuwner, woordvoerder van die akwarium, het gesê die twee haaie, wat deel was van die I&J-roofvisuitstalling, sal Dinsdag uit die uitstalling verwyder word en Woensdag naby Oos-Londen vrygelaat word.
Die ander haaie is op 24 Mei vrygelaat.
Leeuwner het gesê akwariumpersoneel sal Dinsdag omstreeks 09:00 die twee skeurtandhaaie uithaal en duikers sal elk van die haaie in 'n deursigtige PVC-tregter plaas. "Sodra hulle veilig is, sal die twee haaie in 'n 6 000 liter-tenk agterop 'n vragmotor geplaas word," het sy gesê.
Die vragmotor en tenk is met lewensondersteunende stelsels toegerus om die watergehalte te handhaaf.
Leeuwner het gesê die haaie word vrygelaat, omdat die I&J-roofvisuitstalling in Junie gesluit word vir herstelwerk en 'n nuwe grootskaalse uitstalling oopgemaak word.
Tinus Beukes, bedryfsbestuurder, het gesê die akwarium laat al sedert 2004 haaie vry en elke haai word met 'n interne sender toegerus. Dié senders het 'n 10 jaar batterylewe. "Dit laat die akwarium toe om tien jaar lank data te ontvang van die betrokke senders en lewer 'n bydrae tot die wetenskaplike navorsing wat om die Suider-Afrika-kus op haaie gedoen word."
Ons vra om verskoning vir die flater! Dit het reeds by die oorspronklike verklaring ingesluip en ons het nie die fout besef nie.